Na temelju članka 10., st. 1. Zakona o osnivanju Sveučilišta u Zadru („Narodne novine“ br. 83/02.), članka 59., stavka 2., točke 11. Zakona o znanstvenoj djelatnosti i visokom obrazovanju („Narodne novine“ br. 123/03., 198/03., 105/04., 174/04., 2/07- Odluka USHR, 46/07., 45/09 i 63/11 , 94/13 i 139/13, 101/14, 60/15 i 131/17) i članka 39. Statuta Sveučilišta (pročišćeni tekst prosinac 2019.), rektorica Sveučilišta u Zadru 06. lipnja 2020. utvrđuje pročišćeni tekst Pravilnika o poslijediplomskim studijima.

Pročišćeni tekst se sastoji od pročišćenog teksta Pravilnika o poslijediplomskim studijima KLASA: 012-01/16-02/07; URBROJ: 2198-1-79-16/17-05 od 8. studenog 2018. i teksta Pravilnika o izmjenama i dopunama Pravilnika o poslijediplomskim studijima KLASA: 012-01/16-02/07; URBROJ: 2198-1-79-16-20-06 od 26. svibnja 2020.

KLASA: 012-01/16-02/07

URBROJ: 2198-1-79-16-20-07

Rektorica:

prof. dr. sc. Dijana Vican

PRAVILNIK O POSLIJEDIPLOMSKIM STUDIJIMA

(pročišćeni tekst)

# I. OPĆE ODREDBE

**Članak 1.**

Ovaj Pravilnik uređuje ustroj i izvedbu poslijediplomskog sveučilišnog studija (dalje: doktorski studij) i poslijediplomskog specijalističkog studija (dalje specijalistički studij), upis na studije, izvođenje nastave, mentorstvo, ispite, prihvaćanje teme, izradu, ocjenu, obranu doktorskog rada, diplomu i promociju, nastavak prekinutog studija, prijelaz na studij, nadležna tijela, oduzimanje akademskog stupnja, evidenciju i dokumentaciju o studentima, praćenje kvalitete, te prijelazne i završne odredbe poslijediplomskih studija koji se izvode na Sveučilištu u Zadru (u daljnjem tekstu: Sveučilište).

# II. USTROJ I IZVEDBA POSLIJEDIPLOMSKIH STUDIJA

**Članak 2.**

Na Sveučilištu se organiziraju i izvode:

1. Doktorski studij kao:

- redovni doktorski studij (u punom radnom vremenu)

- izvanredni doktorski studij (s dijelom radnog vremena)

2. Specijalistički studij.

## III. DOKTORSKI I SPECIJALISTIČKI STUDIJI

**Članak 3.**

Redovni doktorski studij traje u pravilu 3 (tri) godine i njegovim završetkom stječe se u pravilu 180 ECTS bodova.

Izvanredni doktorski studij može trajati 6 (šest) godina.

Specijalistički studij traje jednu do dvije godine i njegovim završetkom stječe se u pravilu od 60 do 120 ECTS bodova.

**Članak 4.**

Doktorski studij ustrojava se i izvodi u skladu s nastavnim programom i nastavnim planom studija, koji donosi Senat, u skladu sa Zakonom o znanstvenoj djelatnosti i visokom obrazovanju (dalje: Zakon), te pod uvjetom da su osigurane kadrovske i materijalne pretpostavke.

Doktorski studij iz nekog znanstvenog polja u pravilu može samostalno izvoditi ono sveučilište koje ima status ovlaštene ustanove za provođenje postupka izbora u znanstvena zvanja iz tog polja, odnosno pravo provedbe postupka stjecanja doktorata.

Interdisciplinarni doktorski studij može izvoditi sveučilište koje ima status iz prethodnog stavka barem u jednoj od disciplina koje čine tu interdisciplinarnost.

Upisna kvota na doktorski studij treba biti usklađena s raspoloživim uvjetima za istraživanja u svrhu izrade doktorskih radova te s brojem potencijalnih mentora. Broj potencijalnih mentora treba biti naveden prije upisa na odgovarajući doktorski studij.

Doktorski studij se može ustrojiti u suradnji s drugim domaćim ili stranim sveučilištima kao zajednički ili združeni studij. Senat daje suglasnost na takav program. Studijski program zajedničkog i združenog doktorskog studija mora odgovarati temeljnim odredbama ovog Pravilnika.

U izvođenju doktorskog studija mogu sudjelovati znanstveni instituti uz ugovorom definirane odnose sa Sveučilištem.

# IV. STUDIJSKI PROGRAM DOKTORSKOG STUDIJA

# Članak 5.

Studijskim programom doktorskog studija utvrđuje se sadržaj doktorskog studija, popis obveznih i izbornih premeta, stjecanje ECTS bodova, izvannastavne izborne aktivnosti, mogućnost boravka na domaćim i inozemnim visokim učilištima, uvjeti za izradu i obranu doktorskog rada, popis potencijalnih mentora i tema doktorskih radova i dr.

Sadržaj studijskog programa detaljnije je propisan Pravilnikom o studijima i studiranju, izvedbenim planom nastave te Vodičem kroz studij za svaki pojedini doktorski studij.

**Članak 6.**

Polaganjem obveznih i izbornih predmeta utvrđenih studijskim programom doktorskog studija student stječe najmanje 30 ECTS bodova.

U pravilu izborni predmeti trebaju pokrivati najmanje 50% ECTS bodova.

Izvannastavne izborne aktivnosti utvrđene studijskim programom doktorskih studija sastoje se u sudjelovanju i prezentaciji znanstvenog rada na domaćim i inozemnim znanstvenim skupovima, objavi znanstvenih radova, znanstvenom usavršavanju na drugim hrvatskim ili inozemnim sveučilištimaodnosno znanstvenim institutima u trajanju najmanje jedan semestar, sudjelovanju na seminarima, konferencijama i okruglim stolovima te drugim izvannastavnim aktivnostima u skladu s programom studija čime se stječe 30 ECTS bodova.

Znanstveno usavršavanje sastoji se u sustavnom znanstvenom istraživanju tijekom studija pod vodstvom i nadzorom mentora koje je uvjet za izradu i obranu doktorskog rada i kojim se stječe u pravilu 90 ECTS bodova.

Prijavom i obranom doktorskog rada stječe se u pravilu 30 ECTS bodova.

Student doktorskog studija koji ispuni dio obveza predviđen planom i programom pojedinog studija te ostvari određeni broj ECTS bodova ostvaruje pravo na dobivanje potvrde o ostvarenom broju bodova.

**Članak 7.**

Doktorski studij može upisati osoba koja je završila odgovarajući sveučilišni diplomski studij, osoba koja je stekla odgovarajući magisterij znanosti ili osoba koja je završila odgovarajući dodiplomski studij po propisima koji su bili na snazi prije donošenja ovog Pravilnika, u skladu sa Zakonom i uz uvjet da poznaje barem jedan svjetski jezik, naveden u uvjetima natječaja za upis, na razini C1.

Strani državljani prilikom upisa imaju jednaka prava kao i hrvatski državljani uz obvezu plaćanja studija na način određen zakonom i općim aktom Sveučilišta odnosno njegova odjela.

Doktorski studij može upisati osoba koja ima prosjek ocjena preko 3,51. Ako je prosjek ocjena manji od 3,51 osoba se može upisati uz preporuku dva sveučilišna profesora ili znanstvena istraživača koji su upoznati s akademskim dostignućima potencijalnog studenta.

Dodatni kriteriji i uvjeti za upis poslijediplomskog doktorskog studija utvrđuju se aktima nositelja studija.

###### V. IZVEDBENI PLAN NASTAVE (brisan)

**Članak 8.**

#### (brisan)

#### VI. UPIS NA DOKTORSKI STUDIJ

**Članak 9.**

Upis studenata na doktorski studij provodi se na temelju javnog natječaja koji se objavljuje u dnevnom tisku i na mrežnoj stranici Sveučilišta, u pravilu šest mjeseci prije početka nastave.

Odluku o raspisu natječaja za upis studenata na doktorski studij donosi Senat.

Javni natječaj sadrži sljedeće podatke:

- naziv doktorskog studija (znanstveno područje i polje ili područja i polja kojima pripada ako se radi o interdisciplinarnom doktorskom studiju),

- naziv nositelja doktorskog studija,

- uvjete koje treba ispunjavati pristupnik za upis na doktorski studij (posebno uvjete za pristupnike koji su stekli ranije kvalifikacije po studijskim programima prije akademske 2005./2006. godine.),

- broj upisnih mjesta na doktorski studij u punom radnom vremenu ili u dijelu radnog vremena,

- rok za prijavu i upis, iznos školarine te dokumente koji se prilažu prijavi za upis,

- način provođenja razredbenog postupaka, kriterij odabira.

**Članak 10.**

Pristupnik podnosi prijavu na natječaj za upis na doktorski studij u roku utvrđenom u natječaju.

U prijavi pristupnik mora naznačiti natječe li se za redovni doktorski studij ili izvanredni doktorski studij.

Uz prijavu na javni natječaj pristupnik u preslici prilaže potrebne isprave utvrđene u javnom natječaju.

Prilikom upisa na studij pristupnik prilaže sve potrebne isprave u izvorniku.

**Članak 11**.

Na prijedlog vijeća doktorskog studija, Vijeće poslijediplomskih studija utvrđuje listu izabranih pristupnika za upis na doktorski studij u punom radnom vremenu i dijelu radnog vremena, te je objavljuje na oglasnoj ploči i mrežnoj stranici Sveučilišta, uz unaprijed potpisani informirani pristanak pristupnika.

Pristupnici koji su ostvarili pravo upisa na doktorski studij u punom radnom vremenu, a zaposleni su na sveučilišnim odjelima na radnom mjestu asistenta zaključuju ugovor o radu u suradničkom zvanju asistenta i radnom mjestu asistenta na određeno vrijeme u trajanju najviše šest godina.

Pristupnici koji su ostvarili pravo upisa na doktorski studij u punom radnom vremenu, a zaposleni su na sveučilišnim odjelima na projektu sklapaju ugovor o radu na vrijeme trajanja projekta.

Pristupnici koji su ostvarili pravo upisa na doktorski studij u dijelu radnog vremena zaključuju ugovor o studiranju uz plaćanje. Ugovorom o studiranju između nositelja doktorskog studija i pristupnika koji je ostvario pravo upisa na doktorski studij u dijelu radnog vremena uređuju se međusobna prava i obveze tijekom studiranja na doktorskom studiju.

Pristupnici koji su koji su završili dodiplomski predbolonjski studij upisuju se prema posebnim kriterijima koje određuje nositelj studija studijskim programom za završeni odgovarajući sveučilišni dodiplomski, odnosno poslijediplomski studij.

**Članak 12.**

Iznimno, osoba koja je ostvarila znanstveno dostignuće koje svojim značenjem odgovara uvjetima za izbor u znanstvena zvanja može uz suglasnost Senata, a na temelju odluke Vijeća poslijediplomskih studija o ispunjavanju uvjeta te nakon izrade i javne obrane doktorskog rada, steći doktorat znanosti i bez upisivanja poslijediplomskog studija.

Doktorat znanosti na ovaj se način može steći samo u znanstvenim poljima iz kojih se izvode doktorski studiji na Sveučilištu u Zadru.

**VII. NASTAVA DOKTORSKOG STUDIJA**

**Članak 13.**

Nastava doktorskog studija izvodi se prema nastavnom planu i programu doktorskog studija i uključuje obvezne i izborne kolegije.

Nastava počinje načelno početkom akademske godine, a ustrojava se i izvodi po semestrima.

Student je obvezan pohađati sve oblike nastave predviđene nastavnim programom pojedinog doktorskog studija.

Nastava se izvodi na hrvatskom jeziku a može i na nekom drugom jeziku ako je na taj način ustrojen sam doktorski studij.

# VIII. ISPITNI ROKOVI I NAČIN PROVOĐENJA ISPITA

Članak 14.

Ispitni rokovi i način provođenja ispita detaljnije su propisani u programu studija.

IX. MENTORI

**Članak 15.**

Studentu doktorskog studija obvezno se imenuje mentor.

Za mentora studentu doktorskog studija imenuje se nastavnik u znanstvenom ili znanstveno-nastavnom zvanju: viši znanstveni suradnik – izvanredni profesor i znanstveni savjetnik – redoviti profesor, znanstveni savjetnik u trajnom zvanju – redoviti profesor u trajnom zvanju ili *professor emeritus*.

Ako imenovani mentor nije nastavnik niti vanjski suradnik Sveučilišta u Zadru imenuje se komentor koji je zaposlenik Sveučilišta u Zadru u znanstveno-nastavnom zvanju pod uvjetima propisanim za mentora.

Znanstveni suradnik – docent može se imenovati za mentora studentu doktorskih studija samo iznimno, ako ima objavljene znanstvene radove koji predstavljaju značajan doprinos području iz kojeg se piše doktorski rad.

„Za mentora doktorskog rada može se imenovati samo nastavnik koji je u posljednjih pet godina objavio najmanje tri rada koja su u kriterijima za izbor u znanstveno zvanje u pojedinom znanstvenom području najviše kategorizirana. Prilikom prijave mentora potrebno je, uz suglasnost mentora, priložiti životopis mentora i dokaze o ispunjavanju ovog uvjeta.

**Članak 16**

Mentor treba biti voditelj projekta ili suradnik na projektu (domaćem ili inozemnom), odnosno voditelj ili suradnik na institucijskim projektima i/ili istraživačkim grupama.

Mentor u pravilu može voditi najviše 3 (troje) studenata doktorskih studija istodobno.

Prije preuzimanja prvog mentorstva, budući mentor treba sudjelovati na radionici za mentore u organizaciji Sveučilišta ili drugih hrvatskih, odnosno inozemnih sveučilišta.

Nastavnik Sveučilišta može biti mentor na drugome sveučilištu uz suglasnost rektora.

**Članak 17.**

Mentor pomaže studentima tijekom doktorskog studija te prati njihov rad i dostignuća, posebice im pomaže u izboru odgovarajuće literature, upućuje ih u znanstveno-istraživački rad te sudjeluje u oblikovanju seminara i vježbi ukoliko student doktorskog studija izvodi nastavu na preddiplomskom i diplomskom studiju u skladu sa studijskim programima, te im pomaže u pripremi teme i izradi doktorskog rada.

Mentor je obvezan najmanje jednom mjesečno održati konzultacije sa studentom doktorskog studija o čemu se vodi evidencija koju potpisuju student i mentor.“

Obveza je mentora osigurati studentima uvjete za istraživanje u dvogodišnjem razdoblju (2. i 3. godina studija).

Ukoliko postoji potreba za produženjem tog roka, sklapa se dodatni ugovor sa studentom.

Mentor je obvezan tijekom doktorskog studija po isteku semestra sastaviti pisano izvješće o radu studenata i njihovom napredovanju i dostaviti ga Vijeću doktorskog studija.

 Doktorand je obvezan jednom godišnje Vijeću doktorskog studija podnositi izvješće o svome radu (uz moguću prezentaciju istraživanja). Izvješće se podnosi na obrascu Sveučilišta.

**Članak 18.**

Senat na prijedlog Vijeća doktorskog studija i Vijeća poslijediplomskih studija imenuje mentora uz njegovu osobnu suglasnost.

Vijeće doktorskog studija je pri predlaganju mentora na doktorskom studiju obvezno voditi računa o želji studenata i to na način da im nakon upisa na doktorski studij dostavi listu mentora.

Student doktorskog studija ima pravo s liste mentora izabrati mentora i dostaviti svoj prijedlog tri potencijalna mentora Vijeću doktorskog studija 15 dana od dana kad mu je dostavljena lista mentora. Vijeće doktorskog studija upućuje konačni prijedlog za imenovanje mentora Vijeću poslijediplomskih studija, uvažavajući studentov odabir.

##### X. UPIS NA VIŠU GODINU STUDIJA

**Članak 19**.

Studenti stječu pravo upisa na višu godinu studija ako su do upisnog roka uredno izvršili sve predviđene obveze iz studijskog programa.

**XI. STJECANJE I GUBITAK STATUSA STUDENTA**

**Članak 20.**

Status studenta na doktorskom studiju stječe se upisom na redovni doktorski studij u punom radnom vremenu ili izvanredni doktorski studij s dijelom radnog vremena na način utvrđen ovim Pravilnikom.

Student koji je upisao redovni doktorski studij u punom radnom vremenu gubi status studenta ako studij ne završi u roku šest godina od upisa.

Student koji je upisao izvanredni doktorski studij u dijelu radnog vremena gubi status studenta ako ne završi studij u roku osam godina od upisa.

Student gubi status studenta i kad je negativno ocijenjen njegov doktorski rad. U ovom slučaju ako je student bio upisan na redovni doktorski studij u punom radnom vremenu, pokreće se postupak redovnog otkaza ugovora o radu s njim.

# XII*.* DOKTORSKI RAD

**Članak 21.**

Doktorski rad je izvoran i samostalan znanstveni rad koji je po metodologiji obrade i stupnju prinosa znanosti prikladan za određivanje studentove sposobnosti da kao samostalni istraživač djeluje u znanosti.

**XIII. PRIJAVA TEME DOKTORSKOG RADA**

**Članak 22.**

Prijava teme doktorskog rada sadrži:

- naslov,

- pregled znanstvene discipline iz koje je rad i predmet istraživanja,

- svrhu i ciljeve istraživanja,

- obrazloženje radne hipoteze i teza,

- metodologiju rada,

- okvirni sadržaj,

- očekivani znanstveni prinos,

- primjenu rezultata istraživanja

- popis literature, priloga i izvora informacija.

Uz prijavu teme doktorskog rada student obvezno prilaže:

- pismenu suglasnost mentora,

- obrazloženu suglasnost etičkog povjerenstva nositelja studija ako se istraživanje provodi na ljudima, životinjama i materijalu ljudskog ili životinjskog porijekla.

Pravila u postupku prijave teme doktorskog rada dodatno su pojašnjena *Uputom za prijavu teme doktorskog rada Sveučilišta u Zadru.*

### XIV. PRIHVAĆANJE TEME DOKTORSKOG RADA

**Članak 23.**

Nakon primitka prijave teme doktorskog rada Senat, na prijedlog Vijeća doktorskog studija i Vijeća poslijediplomskih studija, imenuje stručno povjerenstvo za ocjenu i obranu teme doktorskog rada.

Stručno povjerenstvo od najmanje tri člana u znanstveno-nastavnom ili znanstvenom zvanju (od kojih u pravilu niti jedan nije mentor ili komentor) čine priznati stručnjaci u znanstvenom području i polju iz kojeg je tema doktorskog rada i od kojih je najmanje jedan iz druge sveučilišne ili znanstvene institucije.

Iznimno u slučaju da u određenom znanstvenom polju nema dovoljan broj nastavnika, kao 2. član stručnog povjerenstva može biti imenovan mentor ili komentor.

Vijeće doktorskog studija organizira obranu teme doktorskog rada najkasnije do kraja 2. (druge) akademske godine. Student brani prijavu teme doktorskog rada pred stručnim povjerenstvom.

Obrana teme doktorskog rada je javna, a sinopsis doktorskog rada treba biti dostupan javnosti najmanje osam dana prije obrane.

Na oglasnoj ploči nositelja studija, odnosno mrežnoj stranici Sveučilišta objavljuje se ime i prezime studenta, naslov doktorskog rada, ime i prezime mentora (i komentora), sastav stručnog povjerenstva za obranu, te vrijeme, dan i mjesto obrane teme doktorskog rada, vodeći računa o prijedlogu mentora i studenta.

Obrana teme doktorskog rada može se organizirati i *online*, uz korištenje nekog video sustava sinkrone komunikacije. Pri tome javnosti treba biti dostupna poveznica za praćenje tako organizirane obrane. Ured za poslijediplomske studije osigurava poveznicu na zahtjev zainteresirane osobe. U pravilu su student i predsjednik stručnog povjerenstva nazočni u dvorani u kojoj je planirana obrana teme doktorskog rada, dok drugi članovi mogu sudjelovati *online*.

Stručno povjerenstvo dužno je najkasnije u roku od tri mjeseca od dana obrane teme podnijeti Vijeću doktorskog studija, stručnom vijeću za odgovarajuće područje znanosti i Senatu izvješće o ocjeni i obrani teme doktorskog rada.

Izvješće stručnog povjerenstva treba sadržavati:

- zaključak u kojem je navedena ocjena teme doktorskog rada i razlozi zbog kojih se predlaže takva ocjena,

- ocjenu javne obrane,

- prijedlog pozitivne ocjene (po potrebi s prijedlogom izmjene naslova doktorskog rada i prijedlogom izmjene i/ili dopune metodologije istraživanja) ili negativne ocjene teme doktorskog rada vijeću doktorskog studija, stručnom vijeću za odgovarajuće područje znanosti i Senatu,

- datum i potpis članova stručnog povjerenstva.

Na prijedlog stručnog povjerenstva za ocjenu teme doktorskog rada, Vijeća doktorskog studija i stručnog vijeća za odgovarajuće područje znanosti, Senat prihvaća temu doktorskog rada ili predlaže njezinu doradu i ponovnu obranu.

Područno stručno vijeće može vratiti ocjenu teme doktorskog rada na doradu, a Senat može vratiti sinopsis doktorskog rada na doradu i temu na ponovnu obranu.

Nakon odobrenja teme student može pristupiti izradi doktorskog rada.

Ako stručno povjerenstvo negativno ocijeni prijavu teme doktorskog rada nakon tražene dorade i ponovne obrane, mišljenje se upućuje Vijeću doktorskog studija, stručnom vijeću za odgovarajuće područje znanosti i Senatu koji, ako prihvati negativnu ocjenu, donosi odluku o obustavljanju postupka stjecanja doktorata znanosti i o tome obavještava studenta.

# XV. IZRADA DOKTORSKOG RADA

**Članak 24.**

Doktorski studij završava izradom, ocjenom i obranom doktorskog rada .

Na poseban zahtjev studenta, a uz suglasnost Vijeća poslijediplomskih studija doktorski rad se može pisati i braniti na jednom od jezika koji se predaje na Sveučilištu u Zadru.

U slučaju izrade rada na stranom jeziku potrebno je priložiti prošireni sažetak na hrvatskom jeziku (najmanje 16 stranica teksta).

Student na posebnom obrascu podnosi prijavu za ocjenu doktorskog rada.

Zahtjevu se prilaže:

* životopis na standardiziranom obrascu,
* indeks,
* pismena suglasnost mentora da rad zadovoljava kriterije doktorskog rada,
* neuvezani primjerci doktorskog rada (broj članova stručnog povjerenstva + 1),
* kratak sažetak doktorske disertacije (najduže jedna kartica teksta)

Izrada i opremanje doktorskih radova propisani su uputama koje su dostupne na mrežnoj stranici Ureda za poslijediplomske studije.

**Članak 25.**

Student treba predati doktorski rad na ocjenu najkasnije 24 mjeseca po završetku zadnjeg semestra.

Iz opravdanih razloga, na zamolbu studenta, rok iz stavka 1. ovog članka, Senat može na prijedlog Vijeća doktorskog studija i Vijeća poslijediplomskih studija produžiti najviše za 12 mjeseci.

Ako student ni nakon predviđenog roka ne preda izrađeni doktorski rad dužan je ponovno upisati posljednji semestar studija.

**XVI. OCJENA DOKTORSKOG RADA**

**Članak 26.**

Doktorski rad može se predati na ocjenu samo ako je kandidat ovjerio sve semestre, položio propisane ispite i druge studijskim programom predviđene aktivnosti izražene u ECTS bodovima, te podmirio sve financijske i druge obveze iz tog programa.

Ured za poslijediplomske studija ovjerava i potvrđuje uredno izvršenje svih obveza studenta.

**Članak 27.**

Doktorski rad ocjenjuje se u odvojenim izvješćima članova stručnog povjerenstva za ocjenu doktorskog rada. Izvješća se podnose najkasnije u roku od 3 (tri) mjeseca od dana primitka rada.

Stručno povjerenstvo za ocjenu doktorskog rada sastoji se od neparnog broja članova (najmanje tri najviše pet) koji su u znanstveno-nastavnom odnosno znanstvenomzvanju i koji supriznati stručnjaci u području iz kojeg je tema doktorskog rada.

Najmanje jedan član stručnog povjerenstva je iz druge sveučilišne ili znanstvene institucije.

Mentor ili komentor u pravilu ne mogu biti članovi stručnog povjerenstva za ocjenu doktorskog rada.

Članove stručnog povjerenstva za ocjenu doktorskog rada imenuje Senat na prijedlog Vijeća doktorskog studija i Vijeća poslijediplomskih studija.

**Članak 28.**

Izvješće stručnog povjerenstva treba sadržavati:

* prikaz sadržaja rada,
* mišljenje i ocjenu rada s osvrtom na primijenjene metode,
* zaključak u kojem se izrijekom navodi izvorni znanstveni doprinos doktorskog rada te,
* prijedlog Vijeću doktorskog studija, stručnom vijeću za odgovarajuće područje znanosti i Senatu za prihvaćanje pozitivne odnosno negativne ocjene.

Član stručnog povjerenstva koji se ne slaže s izvješćem koje je potpisala većina članova stručnog povjerenstva treba sastaviti izdvojeno izvješće u kojemu treba jasno naznačiti i obrazložiti u čemu se njegova ocjena doktorskog rada razlikuje od one koju prihvaćaju ostali članovi stručnog povjerenstva.

Na prijedlog stručnog povjerenstva za ocjenu doktorskog rada, Vijeća doktorskog studija i stručnog vijeća za odgovarajuće područje znanosti Senat donosi odluku o prihvaćanju doktorskog rada i njegovoj obrani ili vraćanju rada studentu na doradu prema uputama i primjedbama stručnog povjerenstva, uz pisane primjedbe.

Odgovarajuće područno vijeće može vratiti na doradu izvješće o doktorskom radu, a Senat može vratiti doktorsku disertaciju na doradu.

Senat u pravilu donosi odluku na temelju ocjene izvješća koju je potpisala većina članova stručnog povjerenstva, ali ako je u izdvojenoj ocjeni ukazano na ozbiljne propuste i pogreške, primjerice u pogledu znanstvene čestitosti, Senat treba uvažiti takve primjedbe u izdvojenom izvješću i postupati s njima u skladu.

Student je dužan doktorski rad doraditi u roku šest mjeseci od primitka odluke o vraćanju doktorskog rada na doradu.

Dorađeni doktorski rad prolazi jednake procedure kao i prethodna inačica doktorskog rada

Ako student u navedenom roku ne postupi prema uputama i primjedbama stručnog povjerenstva za ocjenu doktorskog rada, a za to nema opravdanih razloga, smatrat će se kao da je doktorski rad odbijen.

Postupak ocjene i prihvaćanja dorađenog rada jednak .je kao i kad se rad predaje prvi put na ocjenu.

Stručno povjerenstvo za ocjenu doktorskog rada može dopunjeni rad prihvatiti ili odbiti uz precizno obrazloženje koje upućuje vijeću doktorskog studija, stručnom vijeću za odgovarajuće područje znanosti i Senatu.

Student kojem je odbijen dopunjeni rad gubi pravo završetka započetog studija te Senat donosi odluku o obustavljanju postupka za stjecanje doktorata znanosti.

Posebno obrazložena odluka o obustavljanju postupka za stjecanje doktorata znanosti, dostavlja se studentu u roku od osam dana od dana odbijanja.

Gubitak prava iz prethodnog članka ne sprječava studenta da se natječe na drugi doktorski studij.

# XVII. OBRANA DOKTORSKOG RADA

**Članak 29.**

Kad Senat prihvati pozitivnu ocjenu doktorskog rada, u pravilu na istoj sjednici imenuje stručno povjerenstvo za obranu doktorskog rada od najmanje tri člana i jednog zamjenika koji je nastavnik u znanstveno-nastavnom zvanju sa Sveučilišta u Zadru te ga ovlašćuje da odredi datum i mjesto održavanja obrane doktorskog rada.

Stručno povjerenstvo za obranu doktorskog rada određuje dan i mjesto obrane doktorskog rada vodeći računa o prijedlogu mentora i studenta.

Članovi stručnog povjerenstva za ocjenu doktorskog rada mogu biti i članovi stručnog povjerenstva za obranu.

Članovi stručnog povjerenstva trebaju ispunjavati jednake uvjete kao i stručno povjerenstvo za ocjenu doktorskog rada.

Jedan od članova stručnog povjerenstva za obranu doktorskog rada može sjednici nazočiti putem nekog od *online* video sustava za sinkronu komunikaciju.

Istodobno s imenovanjem stručnog povjerenstva za ocjenu doktorskog rada, Sveučilište objavljuje naslov i sažetak rada na hrvatskom i engleskom jeziku na internetskim stranicama Sveučilišta te omogućuje nadzirani uvid u doktorski rad zainteresiranim članovima stručne javnosti.

Obrana doktorskog rada je javna, a doktorski rad mora biti dostupan javnosti najmanje osamdana prije obrane. Doktorski rad se u tiskanom, neuvezanom, obliku izlaže u Sveučilišnoj knjižnici.

Osoba koja traži uvid u doktorski rad treba potpisati izjavu kojom se garantira zaštita autorskog prava studenta. Ured za poslijediplomske studije treba dostaviti obrazac izjave knjižnici, a knjižnica vratiti Uredu popunjeni obrazac u slučaju kad je netko tražio u knjižnici rad na uvid.

# Obrana doktorskog rada provodi se najkasnije u roku mjesec dana od dana prihvaćanja pozitivnog izvješća.

U slučaju da rezultati istraživanja doktorskog rada uključuju inovaciju podobnu za zaštitu prava intelektualnog vlasništva, doktorand i mentor mogu o tome izvijestiti nadležni ured Sveučilišta. U tom slučaju, doktorand može, uz suglasnost mentora, prije predaje doktorskog rada na ocjenu, zatražiti da se s predanim doktorskim radom postupa tajno, do trenutka javne obrane. Nadležni ured provodi postupak pravne zaštite i komercijalizacije rezultata istraživanja, u skladu s odgovarajućim pravilnikom. U tom slučaju, javna obrana se može odgoditi, uz suglasnost doktoranda, do najdulje godinu dana od predaje doktorskog rada na ocjenu. Molbi za odgodu javne obrane treba priložiti potvrdu nadležnog ureda o pokretanju postupka pravne zaštite i komercijalizacije rezultata istraživanja.

U slučaju združenih ili dvojnih doktorata, obrana se može održati na drugome sveučilištu.

Na oglasnoj ploči nositelja studija, odnosno na mrežnoj stranici Sveučilišta objavljuje se ime i prezime studenta, naslov doktorskog rada, sažetak rada**,** ime i prezime mentora (i komentora) sastav stručnog povjerenstva za obranu, te vrijeme, dan i mjesto obrane doktorskog rada najmanje osam dana prije dana utvrđenog za obranu.

Ako student bez opravdanog razloga ne pristupi obrani rada u roku iz prethodnog stavka, Senat na prijedlog stručnog povjerenstva za obranu obustavlja postupak za stjecanje doktorata znanosti i o tome obavještava studenta.

**Članak 30.**

Na obrani doktorskog rada predsjednik stručnog povjerenstva otvara postupak obrane, iznosi opće podatke o studentu, rezultatima njegovog studija i njegovim radovima, te čita zaključke izvješća na temelju kojih je stručno povjerenstvo za ocjenu doktorskog rada povoljno ocijenilo i prihvatilo rad.

Nakon izvješća predsjednika stručnog povjerenstva student izlaže sadržaj doktorskog rada i objašnjava zaključke do kojih je došao u svom radu.

Kad student izloži sadržaj doktorskog rada, članovi stručnog povjerenstva postavljaju pitanja i iznose primjedbe na rad, a mogu tražiti i objašnjenja u vezi s radom i obranom.

Student treba odgovoriti na pitanja članova stručnog povjerenstva te dati tražena objašnjenja.

Student treba odgovoriti i na pitanja slušatelja.

Kad stručno povjerenstvo zaključi da se o predmetu obrane dovoljno raspravljalo, predsjednik stručnog povjerenstva priopćuje da je obrana zaključena, a stručno povjerenstvo se povlači na vijećanje i odlučivanje glasovanjem.

Rezultat obrane može biti:

*rite* – dobar, zadovoljavajući doktorski rad

*cum laude* – vrlo dobar doktorski rad

*magna cum laude* – izvrstan doktorski rad

*summa cum laude* – izvrstan doktorski rad sa značajnim unaprjeđenjem metodologije, nacionalno i međunarodno relevantnim otkrićem ili teorijom.

Ocjena se donosi većinom glasova članova stručnog povjerenstva za obranu doktorskoga rada.

Isti doktorski rad može se braniti samo jednom.

**Članak 31.**

O obrani doktorskog rada sastavlja se zapisnik, koji sadrži:

- ime i prezime studenta,

- naziv i usmjerenje doktorskog studija,

- naslov rada,

- podatak o datumu prihvaćanja izvješća stručnog povjerenstva za ocjenu doktorskog rada,

- datum obrane,

- pitanja članova stručnog povjerenstva i pitanja slušateljstva,

- odluku o rezultatu obrane,

- potpis članova stručnog povjerenstva i

- potpis zapisničara.

Nakon uspješno obranjenog doktorskog rada student u doktorski rad dodaje list (ujednačeni obrazac temeljne dokumentacijske kartice) s podacima o autoru rada, sastavu stručnog povjerenstva za ocjenu, stručnog povjerenstva za obranu te datumom obrane.

Uvezani doktorski rad i elektroničku inačicu na prijenosnoj memoriji student predaje Uredu za poslijediplomske studije u roku od mjesec dana od dana obrane. Broj tiskanih primjeraka ovisi o broju članova stručnog povjerenstva i mogućih komentora.

Uz predani doktorski rad dostavlja se i potvrda potpisana od strane mentora ili nastavnika kojeg je ovlastilo Vijeće doktorskog studija o tome da je doktorski rad prošao provjeru u sustavu za provjeru izvornosti rada.

Ured za poslijediplomske studije dostavlja po jedan primjerak doktorskog rada odgovarajućim institucijama u Republici Hrvatskoj.

Po jedan primjerak doktorskog rada predaje se mentoru i članovima stručnog povjerenstva za obranu te knjižnici i arhivi nositelja studija, a elektronička inačica se pohranjuje u Digitalni repozitorij doktorskih radova Sveučilišta u Zadru te Nacionalne i sveučilišne knjižnice u Zagrebu.

**XVIII. STJECANJE AKADEMSKOG STUPNJA DOKTORA ZNANOSTI**

**Članak 32.**

Završetkom poslijediplomskog sveučilišnog studija koji traje najmanje tri godine osoba stječe akademski stupanj doktor odnosno doktorica znanosti uz naznaku znanstvenog područja.

Uz znanstveno područje navodi se i znanstveno polje u skladu s programom akreditiranog studija.

Stjecanje akademskog stupnja završetkom poslijediplomskog sveučilišnog studija kako je navedeno u stavku 1. odnosi se jednako i na stjecanje doktorata znanosti bez upisivanja doktorskog studija.

**XIX. SPECIJALISTIČKI STUDIJ**

**Članak 33.**

Upis na specijalističke studije vrši se na temelju javnog natječaja koji raspisuje Senat.

Javni natječaj za upis na specijalistički studij raspisuje se najmanje mjesec dana prije početka nastave na specijalističkom studiju.

Javni natječaj sadrži sljedeće podatke:

* naziv specijalističkog studija (znanstveno područje i polje ili područja i polja kojima pripada ako se radi o interdisciplinarnom studiju),
* naziv nositelja specijalističkog studija,
* trajanje studija, studentsko opterećenje izraženo u ECTS bodovima,
* uvjete koje treba ispunjavati pristupnik za upis na specijalistički studij (posebno uvjete za pristupnike koji su stekli ranije kvalifikacije po studijskim programima prije akademske 2005./2006. godine.),
* broj upisnih mjesta na specijalističkom studiju,
* način provođenja mogućeg razredbenog postupka, kriterij odabira,
* rok za prijavu i upis, iznos školarine, te dokumente koji se prilažu prijavi za upis.

**Članak 34.**

Prijave na natječaj i ispunjenost uvjeta pristupnika za upis na specijalistički studij razmatra Povjerenstvo za upis na specijalistički studij, koje, na prijedlog voditelja specijalističkog studija, imenuje Vijeće specijalističkog studija.

Kriterije za upis pristupnika na specijalistički studij utvrđuje Vijeće specijalističkog studija na temelju studijskog programa.

Posebne kriterije za upis pristupnika koji su stekli ranije kvalifikacije po studijskim programima prije akademske 2005./2006. godine utvrđuje Vijeće specijalističkog studija na temelju studijskog programa specijalističkog studija i to:

* za završen odgovarajući sveučilišni diplomski studij
* za završen odgovarajući stručni studij uz utvrđivanje razlikovnih uvjeta.

**XX. STRUKTURA I ORGANIZACIJA SPECIJALISTIČKOG STUDIJA**

**Članak 35.**

Struktura specijalističkog studija, odnosno popis obveznih i izbornih predmeta s aktivnom nastavom potrebnih za njihovu izvedbu, prijava i obrana završnog rada, utvrđuju se studijskim programom specijalističkog studija.

Studenti specijalističkog studija koji ispunjenjem propisanih uvjeta steknu više od 50 ECTS bodova na studiju s opterećenjem od 60 ECTS, odnosno 100 ECTS bodova na studiju s opterećenjem od 120 ECTS bodova ostvaruju pravo na dobivanje potvrde o ostvarenom postignuću.

Studenti koji prekinu specijalistički studij imaju pravo na potvrdu o položenim ispitima i ostvarenim ECTS bodovima.

**XXI. ZAVRŠETAK SPECIJALISTIČKOG STUDIJA**

**Članak 36.**

Specijalistički studij završava polaganjem svih ispita u skladu sa studijskim programom, izradom i pozitivnom ocjenom završnog rada od strane imenovanog stručnog povjerenstva i/ili polaganjem odgovarajućeg završnog ispita u skladu sa studijskim programom.“

Izrada i opremanje specijalističkih radova propisani su uputama koje su dostupne na mrežnoj stranici Ureda za poslijediplomske studije.

Student završetkom studija stječe naziv specijalista određenog područja (spec.), a naziv specijalist odnosno njegova kratica dodaju se akademskom nazivu.

# XXII. DIPLOME I PROMOCIJE

**Članak 37.**

O završetku doktorskog i specijalističkog studija studentu se izdaje diploma u skladu s odredbama Zakona.

Diplomu o doktoratu znanosti i diplomu specijaliste izdaje Sveučilište.

Do izdavanja propisane diplome studentu se izdaje potvrda o završetku doktorskog/specijalističkog studija.

Potvrdu potpisuje rektor Sveučilišta.

Svečanu promociju doktora znanosti i specijalista obavlja rektor.

# XXIII. NASTAVAK PREKINUTOG POSLIJEDIPLOMSKOG STUDIJA

**Članak 38.**

Studenti koji su prekinuli poslijediplomski studij imaju pravo nastaviti prekinuti studij, pod uvjetima koje na prijedlog Vijeća doktorskog ili Vijeća specijalističkog studija utvrdi Vijeće poslijediplomskih studija.

# XXIV. PRIJELAZ NA STUDIJ

**Članak 39.**

Student koji je započeo poslijediplomski studij na drugom visokom učilištu u Republici Hrvatskoj ili u inozemstvu, iz područja koja se ustrojavaju i izvode na Sveučilištu, može nastaviti studij pod uvjetima koje utvrdi Vijeće poslijediplomskih studija, a na prijedlog Vijeća doktorskog ili Vijeća specijalističkog studija.

**XXV. NADLEŽNA TIJELA**

**Članak 40.**

Svaki poslijediplomski studij Sveučilišta ima svoje vijeće, kojega u pravilu čine svi nastavnici koji sudjeluju u izvođenju nastave i jedan studentski predstavnik.

Vijeće doktorskog odnosno specijalističkog studija:

* predlaže uključivanje pristupnika u poslijediplomski studij, odobravanje nastavka prekinutog studija i odobravanje prijelaza na studij,
* brine o kvaliteti studijskog programa i njegova izvođenja,
* prati napredovanje studenata tijekom studija, na temelju izvješća studenata i mentora
* brine o financijskim i materijalnim sredstvima studija,
* vijeće doktorskog studija predlaže mentora (i komentora), stručno povjerenstvo za ocjenu i obranu teme (sinopsisa) disertacije te stručno povjerenstvo za ocjenu i obranu disertacije,
* vijeće specijalističkog studija imenuje mentora (i komentora), povjerenstvo za ocjenu i obranu završnog rada.

Vijeće doktorskog odnosno specijalističkog studija predlaže, a Senat imenuje voditelja i zamjenika voditelja studija.

Voditelj studija:

* koordinira rad studija,
* saziva sjednice vijeća studija,
* savjetuje studente,
* obavlja druge organizacijske poslove vezane za studij.

Zamjenik voditelja studija pomaže voditelju studija u svim poslovima i zamjenjuje ga po potrebi.

Vijeće pojedinog poslijediplomskog studija donosi Poslovnik o svojem radu.

**Članak 41.**

Vijeće poslijediplomskih studija čine prorektor za znanost i po dva člana područnih stručnih vijeća.

Vijeće poslijediplomskih studija donosi Poslovnik o radu Vijeća poslijediplomskih studija.

Vijeće poslijediplomskih studija:

* koordinira rad doktorskih i specijalističkih studija,
* razmatra pojedina pitanja i donosi odluke u vezi s uključivanjem pristupnika u

doktorske i specijalističke studije u skladu s ovim pravilnikom,

* predlaže Senatu imenovanje mentora (i komentora) i okvirne teme doktorske disertacije,
* predlaže Senatu imenovanje stručnog povjerenstva za ocjenu teme (sinopsisa) doktorskih radova,
* predlaže Senatu imenovanje povjerenstva za ocjenu i obranu doktorskih radova,
* razmatra zamolbe studenata i predlaže Senatu rješenja o predmetima u njegovoj nadležnosti,
* podnosi Senatu zahtjev o oduzimanju akademskog stupnja doktora znanosti i specijaliste.

**XXVI. ODUZIMANJE AKADEMSKOG STUPNJA DOKTORA ZNANOSTI I SPECIJALISTA**

**Članak 42.**

Doktorat znanosti oduzima se ako se utvrdi da je doktorski rad rezultat grubog kršenja akademske čestitosti (plagijat ili krivotvorina).

Postupak oduzimanja odgovara postupku stjecanja doktorata, u skladu s odredbama Statuta Sveučilišta i ovog Pravilnika.

Oduzimanje doktorata znanosti provodi se na temelju zahtjeva Vijeća poslijediplomskih studija, uz priloženu dokumentaciju koja sadrži:

- obrazloženi prijedlog predlagača za pokretanje postupka

- podatke o autoru

- prijavu s obrazloženom temom doktorskog rada (sinopsis)

**-** Odluku Senata o prihvaćanju teme doktorskog rada

- Odluku Senata o imenovanju članova stručnog povjerenstva za ocjenu doktorskog rada

- izvješća povjerenstva za ocjenu doktorskog rada

- Odluku Senata o prihvaćanju izvješća povjerenstva za ocjenu i imenovanju stručnog povjerenstva za obranu

- zapisnik o obrani doktorskog rada

- jedan (1) primjerak doktorskog rada.

Sukladno zahtjevu i dokumentaciji navedenoj u stavku 3. ovog članka Senat imenuje stručno povjerenstvo od najmanje 3 (tri) a najviše 5 (pet) članova iz redova iz znanstvenog područja i znanstvenog polja iz kojeg je bio doktorski rad.

U povjerenstvo iz stavka 4. ovoga članka ne može biti imenovana osoba koja je bila član stručnog povjerenstva u postupku stjecanja osporavanog akademskog stupnja.

Povjerenstvo iz stavka 3. ovog članka razmatra i ocjenjuje prijedlog za oduzimanje doktorata i dužno je najkasnije u roku od 60 dana od dana primitka prijedloga za oduzimanje doktorata znanosti podnijeti izvješće Senatu.

Podnositelju prijave i osobi čiji se akademski stupanj osporava dostavlja se izvješće iz stavka 6. ovog članka.

Podnositelj prijave i osoba čiji se akademski stupanj osporava mogu u roku od 30 dana od primitka izvješća dati svoje pisano očitovanje.

Stručno povjerenstvo u razmatranju prijedloga traži mišljenje etičkog povjerenstva Sveučilišta u Zadru.

**Članak 43.**

Na temelju izvješća stručnog povjerenstva iz prethodnog članka Senat donosi odluku.

Uz Odluku Senata o oduzimanju doktorata znanosti prilaže se dokumentacija koja sadrži:

- podatke o autoru,

- imena članova stručnog povjerenstva za oduzimanje doktorata znanosti i

- izvješće stručnog povjerenstva za oduzimanje doktorata znanosti.

**Članak 44.**

U slučaju da Senat donese odluku o oduzimanju doktorata znanosti, rektor će poništiti diplomu o doktoratu znanosti i to najkasnije u roku od 30 dana od dana donošenja odluke Senata o oduzimanju doktorata znanosti.

Odluka o oduzimanju doktorata znanosti unosi se u Knjigu doktorata Sveučilišta.

Diploma o doktoratu znanosti poništava se stavljanjem na nju klauzule o poništenju.

Osoba kojoj je oduzet doktorat znanosti dužna je vratiti Sveučilištu diplomu o doktoratu znanosti.

Oduzimanjem doktorata znanosti gube se i zvanja za čije je stjecanje jedan od uvjeta doktorat znanosti.

U postupku oduzimanja doktorata znanosti članovi stručnog povjerenstva i Senat obvezni su postupati u skladu s propisima o autorsko pravnoj zaštiti pisanog znanstvenog djela.

Oduzimanje akademskog stupnja specijalista provodi se na način analogan oduzimanju doktorata znanosti.

**XXVII. EVIDENCIJA I DOKUMENTACIJA O STUDENTIMA**

**Članak 45.**

Evidenciju i dokumentaciju o studentima doktorskih i specijalističkih studija vodi i provodi, u skladu sa Zakonom i sveučilišnim općim aktima, Ured za poslijediplomske studije.

Ured za poslijediplomske studije dužan je obavijestiti javnost o naslovima tema završenih doktorskih i specijalističkih radova, ustrojiti popis svih završenih studenata i pripremiti promociju studenata u akademsko zvanje.

**XXVIII. PRAĆENJE KVALITETE POSLIJEDIPLOMSKIH STUDIJA**

**Članak 46.**

Praćenje i unaprjeđivanje kvalitete poslijediplomskih studija provode:

* Ured za osiguravanje kvalitete
* Vijeća doktorskih i specijalističkih studija
* Povjerenstvo za unaprjeđivanje kvalitete
* Sveučilišni ECTS koordinator i ECTS koordinatori na odjelima koji sudjeluju u izvođenju studija

Praćenje kvalitete studija obuhvaća praćenje kvalitete izvođenja nastave i to za svaki predmet, te kvalitete izvođenja cijelog studijskog programa.

Za praćenje i unapređivanje kvalitete na poslijediplomskim studijima potrebno je provoditi istraživanje i anketiranje studenata i nastavnika o: izvođenju nastave, nastavnim sadržajima, literaturi, uvođenju novih pristupa i oblika izvođenja nastave, ispitima, komunikaciji s nastavnicima, informiranosti studenta o studijskom programu, utjecaju studenta na sadržaj studijskih programa, izvođenju nastave te radnom opterećenju studenta izraženom u ECTS.

Praćenje kvalitete obuhvaća i sustavnu analizu načina provjere znanja, polaganja ispita, uspješnost studiranja, zatim analizu mobilnosti studenata unutar sveučilišta i izvan sveučilišta odnosno mobilnost unutar hrvatskog i europskog visokoobrazovnog prostora.

Ured za poslijediplomske studije organizira radionice za mentore na doktorskim studijima.

**XXIX. PRIJELAZNE I ZAVRŠNE ODREDBE**

**Članak 47.**

Stupanjem na snagu ovog pravilnika svi poslijediplomski studiji dužni su u roku tri mjeseca uskladiti svoje akte o poslijediplomskim studijima s ovim pravilnikom.

Studenti upisani na poslijediplomske sveučilišne doktorske, odnosno specijalističke studije prije dana prihvaćanja ovog Pravilnika nastavljaju studirati sukladno uvjetima upisanoga studijskoga programa.

Kod promjena studijskih programa koje odobrava Senat i/ili Agencija za znanost i visoko obrazovanje za studente je važeći onaj program koji je upisao, a u trajanju od maksimalno 10 godina od dana upisa.

Na sve odnose koja nisu regulirani ovim Pravilnikom primjenjivat će se odredbe Zakona o znanstvenoj djelatnosti i visokom obrazovanju te opći akti Sveučilišta u Zadru.

**Članak 48.**

Izrazi koji se koriste u ovom pravilniku, a imaju rodno značenje koriste se neutralno i odnose se jednako na muški i ženski spol.

**Članak 49.**

Procedure predviđene ovim pravilnikom ili drugim aktima Sveučilišta uobličene su u obrascima koji prate sve predviđene aktivnosti od prijave na natječaj do predaje doktorskog rada u digitalni repozitorij.

DODATAK

Obrasci

* Obrazac DOK-00 - Prijava pristupnika na natječaj za upis na poslijediplomski doktorski studij
* Obrazac DOK-01 - Prijedlog za imenovanje mentora/komentora i za odobrenje okvirne teme rada
* Obrazac DOK-01.1 - Zahtjev za promjenu mentora/komentora i/ili teme obranjenog sinopsisa
* Obrazac DOK-02 - Semestralno izvješće mentora o napretku doktoranda
* Obrazac DOK-03 - Prijava teme (sinopsisa) doktorskog rada
* Obrazac DOK-03.1 - Suglasnost mentora/komentora za prijavu teme (sinopsisa) doktorskog rada
* Obrazac DOK-04 - Zapisnik javne obrane teme (sinopsisa) doktorskog rada
* Obrazac DOK-05 - Ocjena teme i obrane sinopsisa doktorskog rada
* Obrazac DOK-06 - Predaja doktorskog rada u postupak ocjene
* Obrazac DOK-06.1 - Suglasnost mentora/komentora za predaju doktorskog rada u postupak ocjene
* Obrazac DOK-07 - Ocjena doktorskog rada
* Obrazac DOK-08 - Zapisnik javne obrane doktorskog rada
* [Suglasnost mentora za predaju digitalnog i tiskanih primjeraka doktorskog rada nakon obrane](https://www.unizd.hr/Portals/0/sluzba_pds/obrasci/Obrazac_DOK-09-suglasnost_mentora_4.docx)
* [Izjava o akademskoj čestitosti (uključuje potpis; za pohranu u dosje)](https://www.unizd.hr/Portals/0/sluzba_pds/DR_repozitorij_upute_i_obrasci/DR_Doktorski_rad_Izjava_o_akademskoj_cestitosti_za_dosje_20170228.docx)
* Temeljna dokumentacijska kartica